115 innsatte. De fleste har enkeltrom, men bor sammen med 16-18 medfanger i et hus. De innsatte deltar i fengselsdriften og hjelper til med jordbruk, skogbruk og dyrehold. Det er felles middag i hovedbygningen hver dag klokka 15. Øvrige måltider står innsatte for selv, matvarer kan kjøpes i butikken på øya. Overskuddet i butikken disponeres av Øyrådet. Gjennomsittsdommer for innsatte er nå 5 år og 7 måneder. 72 ansatte. Bastøy er en øy på 2300 mål med 82 bygninger, som inntil 1970 utgjorde et beryktet skolehjem. "Oppdragelsesanstalt for forsømte gutter" ble stiftet i 1900. Siden bygningene ble omgjort til fengsel i 1984 har tre innsatte klart å rømme. På 2000-tallet har fengslet lagt om til økologisk jordbruk og matvareproduksjon, tatt i bruk solenergi og biobrensel og redusert strømforbruket. Fengselet sorterer eget avfall og produserer gjødsel.

I tradisjonelt jordbruk gjelder det å få mest mulig ut av størst mulig areal. Det økologiske prinsipp er å gi næring til det positive som finnes. Det kan overføres til behandlingen av mennesker også.

"Det vi gjør mot naturen og mot andre, gjør vi mot oss selv", definerer fengselsleder Tom Eberhardt som Bastøys prinsipp. Det vi behandler omgivelsene med, får vi tilbake, utdyper han.

- Det betyr å ikke bruke kunstgjødsel på folk, foreslår en advokat som soner en dom for hvitvasking.

- Her får vi en sjanse. Til å legge saken bak oss. Tre år i vanlig fengsel - da hadde jeg vært klar for bombebeltet, sier han.

- På Bastøy har vi navn, ikke nummer som i vanlige fengsler. Bare i biblioteket brukes det nummer. Her kan vi spørre hverandre: Hva skal du gjøre i helga? Det er et meningsløst spørsmål i vanlige fengsler.

Bastøy er et lite samfunn for seg, med kirke og fotballbane, bensinpumpe og butikk, sagbruk og skole. Selvforsynt på ved og økologiske grønnsaker. Litt som på landsbygda for hundre år siden. Folk røyker like mye som i gamle dager, også. Og ringer fra telefonkiosker. For to år siden rømte en fange i kano, padlet over fjorden (men ble tatt).

Her er 2300 mål med jorder, løv- og granskog, strender og svaberg.

Fem-seks rever og mye hoggorm.

Og 115 fanger som soner lange dommer.

Er det skikkelig straff? Luke i åkeren, møkke ut av fjøset, rusle en kveldstur til sydspissen av øya, rense hodet mens du ser utover havet?

Men du må hjem for å bli telt. Klokken 23. Blir telt fire ganger om dagen, du ser lysene fra Horten, men kan ikke dra til dine. Du er berøvet friheten, men kanskje på en måte som gir deg en bedre sjanse etterpå.

Mindre sint.

- Det hender jo dessverre ofte at jeg kjenner igjen fanger som kommer hit. Det er ikke tvil om at de er roligere her ute, sier fengselsleder Tom Eberhardt.

Han har 20 års erfaring fra Kriminalomsorgen, og bakgrunn fra blant annet Oslo fengsel.

I løpet av hans første år på Bastøy har det ikke vært noe vold. Noen rusepisoder er det her også, men mye sjeldnere enn i vanlige fengsler, mener Eberhardt.

- Når det ulmer hos en innsatt kan han gå seg en tur rundt øya. Gå til sydspissen og se utover havet. Det fører til færre hendelser. I vanlige fengsler øker rapporter om vold mot ansatte kraftig.

Mange norske kommuner ønsker å bygge fengsel, og av de femti eksisterende er det en rekke som har utbyggingsplaner. Tom Eberhardt mener det vil være god samfunnsøkonomi å satse mer på Bastøy fengsel.

- Vi har færre ansatte per innsatt her, så Bastøy er et rimelig fengsel å drive. Bygningene står her. Vi har plass til flere, og vi kan utnytte øya bedre.

Roar Sæther har 15 tidligere dommer, for første gang soner han på Bastøy.

- Det er rart med det du er vant til...Du har rutinene dine, på cella, som du lærer deg å finne en ro i. Men hadde jeg visst det jeg vet om Bastøy nå, så skulle jeg søkt meg hit før, sier han. I går kveld var han sauegjeter og avsluttet med et bad i havet.

- Sånt vekker barndomsminner, gode minner. Tankene flyr avsted for noen timer. Jeg vil være mindre sint, mye roligere, når jeg kommer ut herfra enn fra vanlig soning. Det er helt sikkert. Men når jeg ser lysene fra byen om kvelden, så vil jeg jo gjerne hjem.

Han skjenker mer kaffe.

- Neste gang skal jeg også hit!

Latteren runger.